A gyermekekről szólt a nap
Egy igazán különleges nap volt 2026. június hetedike, ugyanis egyszerre tartották meg a városi gyermeknapot, a Kacagó Ligetet és a sportágválasztót. A rendezvény 10 órakor kezdődött a Kacagó Liget hagyománynak számító babakocsis felvonulásával. A Berény Szálló előtt gyülekeztek, majd Mertz Judit tájékoztatója után elindultak a jelenlévők a városi ligetbe. A célállomásra érkezést követően Siklósi István rövid köszöntő beszédet mondott. Innentől megtelt a liget gyermekhangokkal és minden állomáson nagyban zajlottak a foglalkozások. A sportágválasztón íjászattal a Mezőberényi Íjász és Hagyományőrző Sportegyesület, jógával Szűcs Mónika, tenisszel a Szalai Barna Tenisz Klub Mezőberény, spinninggel Szikora Andrea ismertette meg az embereket. Lovaglással Butsi Adrienn várta a gyerekeket, az Alföld Turista Egyesülettől Hoffman Ádám állt rendelkezésre, mazsorettes kedvcsinálót Kurucz-Papp Ildikó vezetésével tartott a Mezőberényi Mazsorett Egyesület. A Mamicska konyhában gyerekek főzhettek, majd 11 órától a színpadon a Kacagó Bábszínház előadását élvezhették a gyerekek. Délben A kiskakas gyémánt félkrajcárját óvónők előadásában láthatták a színpadon. A gyermekek továbbra is töretlenül járták az állomásokat, 13 órától pedig gólyalábas műsorral szórakoztatták őket a szervezők. 14 órától a rendőrség bemutatójával folytatódott a rendezvény. KRESZ kvízen tesztel-hették a tudásukat, valamint rendőrségi sisakot és mellényt is felpróbálhattak. Nagy érdeklődéssel fordultak a rendőrautó felé is, amibe be lehetett ülni és szét lehetett nézni. A szokásoknak megfelelően habpartyval ért véget a rendezvény.
Az oldalon 3 kép szerepel, egy a habparty szórakozó gyerekeket mutatja, egy a babakocsis felvonuláson készült az előtérbe Mickey- és Minnie egerekkel, a harmadik képen pedig egy gyermek szórakozik jót a trambulinon ugrálva.

A Berény név összeköt
Jászberény adott otthont a Berény utónevű települések országos találkozójának 2026. június hatodikán. A rendezvény fő célja a közös történelmi múlt felidézése, kulturális értékeink bemutatása, valamint a települések közötti összetartozás erősítése volt. A 13 települést tömörítő közösség minden évben más helyszínen találkozik, így az idei esemény házigazdája Jászberény volt. Az ünnepélyes megnyitón elsőként Budai Lóránt polgármester köszöntötte a résztvevőket, majd Kiss Gábor jász-kun főkapitány nyitotta meg a rendezvényt. Siklósi István, Mezőberény polgármestere és a Berény Utónevű Települések Szövetsége Egyesület elnöke beszédében a szövetség megalakulásának történetét ismertette, majd Budai Lóránt polgármesterrel szalagot kötöttek fel a Tóth Sándor fafaragó által készített és Kőfalvi Lászlóné által festett "Berényiek botjára". Mezőberényt Siklósi István polgármester mellett Madarászné Bereczki Zsuzsanna alpolgármester és Barna Márton képviselő képviselte. A Mécses Egyesület a találkozóra saját készítésű termékeiket is elhozták, bemutatták és vásárlásra is volt lehetőség. A termékek elnyerték a látogatók tetszését. Köszönjük, hogy partnerek voltak a kiállításban. A színpadi kulturális program keretében Farkas Lili és Bokor Milán társastáncosok lenyűgöző előadásukkal kápráztatták el a közönséget. Köszönjük, hogy képviselték városunkat!
forrás: Mezőberény Város Önkormányzata Facebook-oldala
A cikkhez egy kép tartozik, ahol Siklósi István egy szalagot köt egy botra

Megemlékezés a nemzeti összetartozás napján
A trianoni békediktátum 106. évfordulójáról emlékeztek meg a nemzeti összetartozás napján, 2026. június 4-én a Városháza előtt. A nemzeti emléknapot 2010. május 31-én iktatta törvénybe az Országgyűlés. A megjelenteket Szegedi Mária, az Orlai ház megbízott vezetője köszöntötte, majd felkérte Siklósi Istvánt, Mezőberény város polgármesterét megemlékező gondolatainak elmondására. Beszédét a trianoni békediktátum következményeivel kezdte, hány honfitársunk került az új országhatáron kívülre, de említést tett családok szétszakításáról is. Ezt követően arra a kérdésre kereste a választ, hogy a mai kor embere vajon mit is tehet sopánkodáson kívül. A választ az emléknap elnevezésében találta meg. Siklósi István szerint fontos az összetartozás erősítése a határokon kívül élőkkel barátsággal, jelenléttel, erkölcsi segítséggel. A Mezőberényi Petőfi Sándor Evangélikus Gimnázium, Kollégium és Általános Iskola 7. évfolyamos diákjainak megemlékező műsorával folytatódott a rendezvény. Az esemény végén a résztvevők mécseseiket a Városháza előtti térre rajzolt történelmi Magyarország térképén helyezték el.
A cikkhez egy kép tartozik, ahol a felrajzolt Nagy-Magyarország térkép látható az elhelyezett mécsesekkel

Erősemberek Berényben
Egy igen egyedi napnak adott otthont a városi liget Mezőberényben 2026. június 13-án. ifj. Fekete László szervezésében Erős Emberek Nemzetközi Versenyét rendeztek. A program 10 órakor amatőr versenyzőkkel induló erős ember versennyel kezdődött. 5 nevező volt, itt is nemzetközi volt a mezőny. Uhrin Róbert szlovákiai versenyző, Lovadi Tamás, Wéber Dániel, Tímár Péter és Papp Szabolcs magyarországi versenyzők részvételével zajlott le a 2 órás megmérettetés. 5+1 versenyszám volt, kőgolyó emelvényen átrakása, 200 kilós gumi hordása, Toldi-rúd-tartás, súly maguk előtt tartása 2 kézzel, fémdobozcipelés és kamionhúzás. A versenyzők nagyszerű időeredményeket értek el és a következő végeredmény született: Első helyezett lett Lovadi Tamás, a második helyet Uhrin Róbert, a harmadik helyet Wéber Dániel, negyedik helyezett Tímár Péter, ötödik pedig a nap elején sérülést összeszedő, de így is szép teljesítményt nyújtó Papp Szabolcs lett. Kicsivel 13 óra után Zahuczki Bence, Szabados Ádám világbajnok freestyle futballista tanítványa kápráztatta el mozdulataival a közönséget. A produkciót követően a gyermekeknek néhány moz-dulatot is megtanított a maga is fiatal tehetség. 15 órakor kezdődött a nap fő eseménye, az Erős Emberek Nemzetközi Versenye. Magyarországot Bakos Alex, Mol-nár Attila és Lovadi Tamás, Szlovákiát Uhrin Róbert és Vajda Péter képviselte Gútáról, Srank Richárd Szlovéniából, Martin Szabó pedig Csehországból érkezett. A versenyzőket mazsorettesek vezették fel, majd az ő műsoruk és a Malom Fitness DSE táncai vittek plusz színt a programba. A versenyen kőgolyó emelvényen átrakása, 200 kilós gumi hordása, Herkules- tartás, vegyes fémdobozcipelés és kamionhúzás szerepelt. A versenyen Martin Szabó szerezte meg a győzelmet, sorrendben a továbbiak Bakos Alex, Vajda Péter, Srank Richárd, Uhrin Róbert, Molnár Attila és Lovadi Tamás. Ezt követte Tóth Imre, alias Bruti stand up showja, majd DJ Newik és Voksán Virág dj szettjei zárták a napot.
A cikkhez egy kép tartozik, amin a versenyzők csoportképe látható


TAPPE HULLADÉKGAZDÁLKODÁSI KÖZTISZTASÁGI SZOLGÁLTATÓ KFT.
ÜGYFÉLFOGADÁS RENDJE - hulladékszállítás
Ügyfélkapcsolati pont helyszíne: 5650 Mezőberény, Békési út 17.Ügyfélfogadási idő: 2026. július, augusztus és szeptember minden héten kedden 8-11 óráig, kivéve 09.29-én, kedden ZÁRVA.
Kérjük ügyfeleinket, hogy a személyes ügyintézés helyett az elektronikus formában, postai úton történő ügyintézést részesítsék előnyben!
Ügyfélszolgálati időn kívül az alábbi központi elérhetőségeken várjuk megkeresését:
Telefonon: +36-1-776-7777
E-mail-ben: ugyfelszolgalat@tappe.hu, uzletiugyfel@tappe.hu, szallitasiinformaciok@tappe.hu
Személyesen vagy postai úton: 5600 Békéscsaba, Kinizsi u. 4-6. (hétfő és szerda: 8:00-15:00 h, csütörtök: 7:00-19:00 h)
A hulladékszállítási információkról és ügyintézésről a www.tappe.hu oldalon tájékozódhat.
TAPPE Hulladékgazdálkodási Köztisztasági, Szolgáltató Kft.

Személyesen nyújtunk segítséget a nap 24 órájában
A Városi Humánsegítő és Szociális Szolgálat által biztosított jelzőrendszeres házi segítségnyújtás ideális gondozási forma azon idős egyének vagy házaspárok számára, akik otthonukban egyedül élnek és krízishelyzetben családtag vagy más személy közvetlen segítségére nem számíthatnak.
A szolgáltatás nagymértékben növeli az idősek és hozzátartozóik biztonságérzetét mivel: nagyobb problémák kialakulását előzhetjük meg oly módon, hogy krízishelyzetben konkrét beavatkozással segítséget tudunk nyújtani, megfelelő szakember (orvos, mentő stb.) értesítésével segítjük a sürgős orvosi segítség elérését, ezáltal megakadályozva az állapot súlyosabbá válását, életmentő funkciót láthat el azáltal, hogy az ügyeletes gondozó lakáskulccsal és az egészségi állapotáról közölt ismeretekkel rendelkezik.
A vészjelzés folyamata: Az ellátott megnyomja a vészhívón lévő vészjelző gombot, ekkor a segélyhívó jelzés a diszpécserközpontba érkezik, ahonnan értesítik az ügyeletes gondozót, aki 30 percen belül a helyszínre ékezik és megteszi a szükséges intézkedéseket. 
A szolgáltatás 50 Ft/nap térítési díj ellenében vehető igénybe.
További tájékoztatás, bővebb információ személyesen az Alapszolgáltatási Központban (5650 Mezőberény, Hősök útja 3. szám alatt), vagy a 06/70 400-2497 telefonszámon kérhető.

Vegye igénybe Ön is a Támogató Szolgálatunkat
Szolgálatunk azoknak a szociálisan rászoruló, súlyosan fogyatékos embereknek tud segítséget nyújtani, akik fogyatékossági támogatásban, vakok személyi járadékában vagy magasabb összegű családi pótlékban részesülnek. 
A fogyatékos személyek otthonukban való megsegítését és önálló életvitelük biztosítását végezzük, ami a következő formákban lehetséges:
Személyi segítés
alapápolási feladatok: mosdatás, fürdetés, öltöztetés, 	mozgatás, tornáztatás, mobilizálás, vérnyomás- és vércukorszint mérés;  szociális gondozási feladatok: étkezés segítése, személy körüli 	takarítás, környezeti higiéne segítése; személyi segítés: az érintettel közös bevásárlás, ügyintézés, séta, 	kulturális, művelődési, sportolási lehetőségek közös 	igénybevétele; felolvasás.
Személyszállító tevékenység
Elsősorban Mezőberény területén lakó, fogyatékossággal élő emberek szállítását jelenti, szükség szerint személyi segítő jelenlétével. Előre egyeztetett módon lehet állandó és alkalmi szállítást is igényelni.
Információnyújtás, tanácsadás, ügyintézés 
Felvilágosítás alapellátási szolgáltatásokról, jogszabályokról, rehabilitációról, segédeszközökről, életviteli tanácsadás, információk a személyes gondoskodást nyújtó intézményekről, oktatási intézményekről, ügyintézés.
További tájékoztatás, bővebb információ személyesen a Humánsegítő Szolgálatnál
5650 Mezőberény, Juhász Gyula utca 1. szám alatt a Támogató Szolgálat vezetőjétől: Gajda Anna igazgatóhelyettestől, vagy a 06/70 400-2488 telefonszámon kérhető.


Múzeumok Éjszakája - vasárnap esti kulturális forgatag
Az idei Múzeumok Éjszakája különlegessége, hogy nem június 20-án, szombaton, hanem 21-én, vasárnap rendezték meg. A programok sorát Laszli Adrienn enteriőr-tervező Hazatérő terek című kiállításának megnyitója indította. 16 órát követően Szegedi Mária, az Orlai ház megbízott vezetője köszöntötte a jelenlévőket és felkérte Siklósi Istvánt, Mezőberény polgármesterét a rendezvény megnyitására. A polgármester beszédében hangsúlyozta, a település hagyományokat tisztelő közösség, a Múzeumok Éjszakája is egy ilyen hagyományként megtartott rendezvény. Mindenkinek jó szórakozást kívánt a sokszínű programokhoz. A színpadot elsőként a Cross on the Rock zenekar foglalta el, majd Forest Monkey tartott discot gyer-mekeknek. Ezt követően a Rózsa-szirom Orientális Hastánccsoport előadását tekinthettek meg a kilátogatók. A zenés program következő eleme Hajtmann Ildikó és Gál Csaba koncertje volt. Ezt követte a Berény Táncegyüttes bemutatója és tűztáncos táncháza. A nap zárásaként a Demjén Tribute zenekar koncertjét hallgatta közönség. Számos kísérőprogram színesítette a programot, többek között kerékpártúra Henger Péterrel az ókerti pincéhez, kézműves foglalkozások, kirakodóvásár, ékszerkészítés Zsibrita Eszterrel, tűzoltóautó-bemutató, ugrálóvár, arcfestés, szalonnasütés, kenyérlángos osztás, szabadulószoba a pincében. Továbbá látogatható volt a Városháza, a Német Közösségi Ház, I. ker. evangélikus templom, a református templom és a katolikus templom.
A cikkhez két kép tartozik, az egyik a Forest Monkey műsor egy pillanatképe, a másikon pedig a tűztánc látható

AZ ORLAI HÁZ PROGRAMAJÁNLÓJA
Irány a Citadella
Kirándulás Budapestre a felújított Citadellához július 18-án.
Perdülj-fordulj!
Néptáncos tábor augusztus harmadika és hetedike között, jelentkezni Baracsi Gergőnél
Mezőberényben készültek
Gál András amatőr fotográfus fotókikállítása megtekinthető június 29 és július 31 között
Balatoni kerékpártúra
Balaton körbetekerése augusztus 27. és 30. között, jelentkezés Bartóné Évinél
BERÉNYI NAPOK teljes oldal
A XXIX. Berényi Napok beharangozó plakátja az összes nagyobb fellépővel, Ganxta Zolee és A Kartel, Belga, Blacknasty, Mikee Mykanic, Tom White, Silent, Feyér Zita, Duckers, Pedrofon, DJ Lennard.

Könyvajánló
Emily Skye: Sárkánylovasok
Henry egy átlagos kisfiú, aki általános iskolájának gólkirálya. Ám tizenegyedik születésnapján, a megnyert meccs után nem egy tehetségkutató várja, hanem egy fiatalember, aki a Hétláng Akadémia címerét viseli. Henry ekkor még nem sejti, hogy élete legnagyobb kalandja előtt áll: öt sorstársával együtt egy rejtélyes iskola, próbák egész sora és egy meglehetősen mogorva sárkány vár rá.
Az Emily Skye álnéven alkotó német író ifjúsági sorozata csodálatos lényekkel és izgalmakkal  teli olvasmányt kínál a kisiskolások számára.
A cikkhez egy kép tartozik, amin a könyvsorozat 3 kötete szerepel

Maczkó Farm látogatása
Június 17-én ügetett be hozzánk Comanch, a Maczkó Farm szelíd, barátságos lova lovasával, Butsi Adrienn-nel. Az idősek otthonában egy ló látogatása különleges élményt jelentett a lakók számára. Az intézmény udvarára érkező barátságos állat nagy örömet szerzett az időseknek, akik szeretettel fogadták. Többen almával kínál-ták a lovat, aki szívesen el is fogadta a finomságot. Az állattal való találkozás jó hangulatot teremtett, beszélgetésre és közös élmények megosztására adott lehetőséget. A program hozzájárult a lakók lelki feltöltődéséhez és emlékezetes pillanatot nyújtott minden résztvevő számára. A simogatás, az etetés meghitté tette a ló és az ember közötti kapcsolatot, amit a ló egész itt tartózkodásuk alatt alázatosan és fegyelmezetten viselt. Volt olyan lakó, aki a hátsó udvaron legeltette a lovat, úgy, mint amikor fiatal volt, aktívan dolgozott és állatokat gondozott. Az intézmény lakói és a dolgozók is meghívást kaptak a Maczkó Farmra, ahol több lóval is meg lehet ismerkedni, és aki szeretne, az lovagolhat is. A búcsúzás során meghitt hangulat ala-kult ki, a lakók mosollyal és egy kis nosztalgiával engedték útjára az állatot, remélve, hogy hamarosan újra találkoznak vele.
Debreczeni-Czikkel Cecília 
vezető ápoló
A cikkhez egy kép tartozik, amin Butsi Adrienn szerepel Comanch nevű lova hátán ülve
Hirdetés
Fa- és műanyag nyílászárók, egyedi bútorok, konyhák, belsőépítészet és gipszkarton szerelés.
Bobály András, faipari technikus 
Tel.: +36 30 225-7253, andrasbobaly@gmail.com, facebook.com/people/Bobály-András-EV/100087439675394

Izgalmas hétvége
A hétvége most sem a pihenésről szólt. Megrendeztük a 10. éjszakai íjászversenyünket és az első mezőberényi szituációs íjászversenyt. Versenyeinket szombat reggel kezdtük és vasárnap hajnalban fejeztük be! Ezt a szituációs versenyt azért hívtuk életre, hogy ne a megszokott versenyek feladatait ismételjük újra. Öt különböző helyzetet hoztunk létre pl. a célok takarásban voltak, esetleg futni kellett vagy a cél csak egy meghatározott pontja ért találatot. A jubileumi 10. éjszakai verseny már a megszokott csapáson haladt. Most is jöttek új versenyzők, aki másoktól hallották, hogy érdemes hozzánk eljönni! Jöttek versenyzők Romániából és egy mongol versenyzőnk is volt! Mindkét verseny elérte célját: a versenyzők jól érezték magukat, jókat lőttek és a verseny előtt és közben kellemesen elbeszélgettek. Egyesületünk minden tagjának köszönet a munkájáért!
forrás: Mezőberényi íjász és hagyományőrző sportegyesület
A cikkhez egy kép tartozik, ahol a versenyen résztvevők csoportja látszik szürkületben

I. Sportfesztivál a berényi DIÖK szervezésében
2026. június 6-án a Mezőberényi Diák - és Ifjúsági Önkormányzat megszervezte az I. Sportfesztivált a Hosszú-tó partján. Az esemény az Európai Unió Erasmus+ Prog-ramjának finanszírozásával valósult meg, a Tudatos Ifjúságért Alapítvány „Egy Asztalnál – Részvételi beszélgetések a párbeszéd előmozdításáért” projektje keretében.
forrás: Mezőberény Város Önkormányzata Facebook-oldala
A cikkhez egy kép tartozik, a sportnapon résztvevők tartják össze kézfejeiket

Új lovas egyesület alakult Mezőberényben
Új színfolttal gazdagodott Mezőberény civil élete, a közelmúltban hivatalosan is megkezdte működését a Sárga Sörény Westernlovas Sport Egyesület. Bár az egyesület jogi formában újonnan alakult meg, a mögötte álló szakmai munka már hosszú évekre tekint vissza. Az alapítók úgy döntöttek, hogy a jövőben egyesületi keretek között folytatják tevékenységüket, még szervezettebben és még szélesebb célokat szolgálva.
Az egyesület elnöke, Butsi Adrienn, évek óta aktív résztvevője Mezőberény városi, intézményi és civil rendezvényeinek. Lovaival számos alkalommal mutatkozott be a helyi közönség előtt, legutóbb a Kacagó Ligeti Gyermeknapon, ahol gyermekek és fel-nőttek egyaránt közelebbről is megismerkedhettek a lovakkal. Huncutka nevű lova az idei Hódmezővásárhelyi Gazdanapokra is meghívást kapott, ami jól mutatja az egyesület szakmai munkájának elismertségét.
A Sárga Sörény Westernlovas Sport Egyesület elsődleges célja a hazai lovaglás és a szabadidős sportolás fejlesztése, valamint a lovas kultúra népszerűsítése. Kiemelt feladatának tekinti a gyermekek és felnőttek utánpótlás-nevelését, a tehetségek felkutatását és támogatását, valamint a lovaglás technikai és szakmai feltételeinek biztosítását tagjai számára.
Az egyesület szeretné megteremteni annak lehetőségét, hogy a lovaglás ne csupán szabadidős elfoglaltság, hanem minőségi idő eltöltése legyen a lovak világában.
Fontos célkitűzés továbbá az együttműködés erősítése önkormányzatokkal, intézményekkel, civil szervezetekkel és gazdálkodó szervezetekkel annak érdekében, hogy a lovassport minél szélesebb körben elérhetővé váljon, és aktív része legyen a közösségi életnek.
Az egyesület székhelyén Mezőberényben, a Gyomai úti Maczkó Farmon, mely a Valentinyi család tulajdonában van, szeretettel várják mindazokat, akik érdeklődnek a lovaglás, a westernlovas sport vagy egyszerűen a lovak világa iránt.
Elérhetőség:
Sárga Sörény Westernlovas Sport Egyesület
Elnök: Butsi Adrienn
5650 Mezőberény,Gyomai út 112.
Telefon: +36 70 546 1824
forrás: Mezőberény Város Önkormányzata Facebook-oldala

Tájékoztató
2026. július 31-el a mezőberényi OTP fiók megszűnik.
A mellékletben olvasható szövegben sokkal szebben fogalmaznak „összevonásra” kerül a békési fiókkal.
A magyarázat: nagyon kevés a személyes ügyintézés, a lakosság nagy része is áttért a netbank használatára.
forrás: Siklósi István Facebook-oldala

Fecsketábor
Nagy örömmel fogadtuk iskolánkban a Fecsketábor résztvevőit. A hatodikos és hetedikes diákok Dévaványáról, Köröstarcsáról, Körösladányból, Békés-szentandrásról, Szarvasról, Gyomaendrődről, Kétegyházáról és Mezőberényből érkeztek hozzánk, hogy együtt töltsenek néhány, élményekben gazdag napot. A megnyitó után hamar oldódott a kezdeti izgalom, a csapatépítő játékok során új ismeretségek születtek, és egyre több mosolyt láthattunk a résztvevők arcán. Ebéd után kerékpárra pattantunk, és közösen tekertünk ki a köröstarcsai kikötőbe. Külön öröm volt számunkra, hogy előkészítő év-folyamos diákjaink is bekapcsolódtak a programba. Bár az időjárás időnként próbára tett bennünket, a csepergő eső sem tudta elvenni a táborozók kedvét. A nap végén még sötétedésig röplabdáztak, beszélgettek és együtt nevettek. Jó volt látni, ahogy az első nap végére egyre inkább közösséggé formálódott a csapat. Másnap a reggeli után a városi strand felé vettük az irányt, ahol a hűsítő habok, a ragyogó napsütés és a jó hangulat gyorsan feledtette a korai ébredést. Volt, aki a vízben hűsölt, mások homokvárat építettek, vizes játékokon vettek részt. Az ebédet követően nyelvtanáraink vették át a stafétát. Az angol nyelvi foglalkozáson a résztvevők a „Valami Amerika” témáján keresztül ismerkedhettek játékos formában az angol nyelvvel és az amerikai kultúra érdekességeivel. A németes csoportot pedig egy izgalmas szabadulószoba várta. A délután további része a kreativitásé volt: szebbnél szebb kitűzők és barátságkarkötők készültek, amelyek nemcsak emlékként szolgálnak majd, hanem az itt szövődő új barátságokat is jelképezik. A finom pizza elfogyasztása után sokan ismét a strandröplabdát választották, míg mások beszélgetéssel és lazítással töltötték az estét. Elérkeztünk a Fecsketábor zárónapjához. Visszatekintettünk az együtt töltött három nap élményeire: a beszélgető körben mindenki megoszthatta kedvenc emlékeit, miköz-ben nagy nevetések és jó hangulat töltötte meg a termet. Hangos zene mellett készültek az emlékkönyv lapjai is. A táborozók üzenetekkel, rajzokkal és kedves gondolatokkal töltötték meg az oldalakat, amelyek a PSG-ben őrzik majd a 2026-os Fecsketábor emlékeit. A táborzárás során minden résztvevő emléklapot és egy kis ajándékcsomagot vehetett át. Jó volt látni, hogy az első nap még ismeretlen diákjai három nap alatt közösséggé formálódtak. Reméljük, mindenki jól érezte magát ná-lunk a PSG-ben, és szép élményekkel gazdagodva tér haza.

[bookmark: _GoBack]forrás: Petőfi Sándor Evangélikus Gimnázium, Kollégium és általános Iskola
A cikkhez egy kép tartozik, a tábor résztvevőinek csoportképe 


Új digitális kezdeményezés fiataloknak
Gondolta volna, hogy a megsárgult könyvlapok és a múzeumi vitrinek mögött olyan titkok rejtőznek, amik bármelyik mai sorozattal felvehetik a versenyt? Az Orlai Petrics Soma Könyvtár, Muzeális Gyűjtemény és Művelődési Központ online projektet indít, amely kifejezetten a 14–25 éves korosztályt célozza meg a közösségi média felületein. A kezdeményezés célja, hogy a fiatalok saját nyelvén, látványos formátumokban hozza közelebb a helyi múltat és az olvasás élményét. Napi könyves tippek és heti helytörténeti emlékek várják az intézmény Facebook oldalán az érdeklődőket.
A cikkhez egy kép tartozik, ahol a könyvtár KönyTok kezdeményezése látható

TŰZIFACENTRUM HIRDETÉS

Országos tábor Mezőberényben
Immár harmadik alkalommal adott otthont Mezőberény a Szentjánosbogár Lelki Napok táborának 2026. június 28-ától. Az első napon megnyitották a tábort a katolikus templomban, majd a piaccsarnokban folytatódott a program.
A résztvevők közös imádsággal hangolódtak a tábor második napjára. Lobmayer Imre piarista szerzetes, tábori papként kíséri a gyermekek lelki útját a tábor ideje alatt. A délelőtt további részében közös beszélgetésekkel és játékokkal kezdték el feldolgozni a tábor témáját. Ez a tábor egy különleges háromlépcsős útra hívja a gyermekeket, egy olyan felfedező kalandra, amely önmagukból indul, a közösségeken át vezet és a Jóistenhez érkezik meg. A finom ebéd után a tábor egy közös szentmisén vett részt a katolikus templomban. Ezután missziós útra indultak Mezőberényben, hogy tanúságot tegyenek a hitükről és meghívják a városlakókat egy közös ünnepi szentmisére a Ligetbe július 2-án, 17 óra 45 perckor. Legvégül Iványi László testnevelő tanár lelkes vezetésével egy izgalmas sportvetélkedőn vettek részt a gyerekek. A liget megtelt a táborozók nevetésével, jókedvével és csapatkiáltásaikkal.
A Szentjánosbogarak a tábor harmadik napján a lelki alkalmak mellett Mezőberénnyel ismerkedtek meg. Siklósi István polgármester köszöntötte őket a városháza dísztermében, és Gulyásné dr. Sáli Henrietta mutatta be a városháza épületének történetét, valamint Orlai Petrics Soma festészetének jelentős alkotásait. Ezután a város négy helyszínén folytatták Mezőberény kulturális értékeivel való megismerkedést. Megtekintették a Muzeális Gyűjteményt, kiszabadultak a múzeum szabaduló szobájából, ahol a Szentjánosbogarak közösen elszavalták Petőfi Sándor Nemzeti Dal című versét. Az Orlai házban megtekintették a Petőfi szobát, és a tót evangélikus templomban minden gyermek megszólaltatta a híres orgona sípjait, melyek csodás dallamokká formálódtak a templom csendjében. A program végén a táborozók az Ároni Áldás eléneklésével fejezték ki Ulrichné Ábelovszki Ágnesnek, Farkas Istvánnak, Henger Péternek és Körösi Mihálynak, hogy segítették ennek a tartalmas délutánnak a megvalósítását. A kamasz csoportok az este folyamán még egy vidám estére voltak hivatalosak a Tópart Vendéglő udvarára, ahol a csoportvezetők vicces, játékos feladatokkal csaltak mosolyt a táborozó Szentjánosbogarak arcára. Az esti program egy közös esti imádság eléneklésével ért végett.
A tábor negyedik napja nagyon mozgalmasan telt. A reggeli imádság után a táborozó gyermekek a Madarász tanyára kirándultak, ahol Madarászné Bereczki Zsuzsanna és a Madarász tanya lelkes csapata nagy szeretettel várta a szentjánosbogarakat. A gyermekek megcsodálhatták a tanya élővilágát. Ezután egy különleges szentmisén vehettek részt a természetben, melynek célja volt, hogy még jobban a szívükbe zárják a jó Isten jóságát és szeretetét a természetben rejlő kincsek által. A szentmise után az ebéd egy finom paprikás krumpli volt, amiért nagyon hálásak voltak a táborozók. A szentjánosbogarak délután pedig egy izgalmas akadályversenyen vettek részt. Az akadályverseny 10 állomásán lelkes helyi önkéntesek segítették a táborozókat, hogy megtalálhassák a Kis Herceg eltűnt csillagait. Az akadályverseny izgalmas, néha furfangos állomásai között pihenésképpen ebben a nagy melegben egy-egy hűsítő jégkrémet is ehettek a gyermekek Siklósi István polgármester úr felajánlásának köszönhetően. Végül minden csapatnak sikerült megtalálnia a Kis Herceg csillagait és ezzel az örömmel térhettek haza és a befogadó családjaikhoz. Nagyon hálásak vagyunk a városnak, hogy ez a tartalmas nap is megvalósulhatott és így a táborozók és a helyi segítők sok-sok élménnyel gazdagodhattak. Köszönet Berecz Ildikónak, Epstein Lukács Ágnesnek, Modolo Júliának, Winter Nórának, Földesiné Sávolt Zsuzsának, Zolnai Györgynének, Nemes Katának, Nemes Zitának, Bárdi Lédának, Hidasi Csabának, Hőgye Ildikónak és Tóth Pál Bendegúznak, Tóth-Valentinyi Ágnesnek, Tóth Máténak, Mertz Juditnak, Szabóné Wareczki Anikónak, Szabó Sán-dornak, Rózsavölgyi Mariann-nak, Tóth Juliannának, Boldizsár Dórának és Csák Stefániának az akadályverseny megvalósításáért.
A Szentjánosbogár Táborunk 5. napja az ünneplés különleges szeretetében telt a táborozók és helyi és befogadó családok számára. A reggeli imádság, a közös beszél-getések és játékok után a Tópart Vendéglőben elfogyasztott finom ebéd után egy nagy közös ünneplés vette kezdetét. A városi ligetben a csoportok bemutatták a tábor résztvevőinek és a helyieknek Élményképek formájában, azért, hogy megmutassák azt, hogy mit ad számukra ez a mezőberényi Szentjánosbogár Lelki Napok. A közösség erejét és ünnepét egy közös tánccal is megmutatták a Szentjánosbogarak a mezőberényieknek. A közös ünnep a katolikus templomban folytatódott tovább a missziós szentmisén, amelyben igazán összefonódott minden szív, ami valamilyen módon részese ennek a tábornak. Igazi szívdobbanás volt, igazi hálaadás, igazi ünnep. A gyermekek és vezetőik még egyszer táncoltak a tábor dalára, melynek címe: Te vagy a mi örömünk. Minden kéz a magasba mutatott, Jézusra, akinek köszönhetjük ezt a tábort, a közös fényhordozást! Az ünneplés az esti tábortűzzel folytatódott egy nem mindennapi helyszínen a város piaccsarnokában (a hűvösebb időjárás miatt). Sok-sok pislákoló fény hívogatta a Szentjánosbogarakat és a mezőberényieket erre a különleges fénnyel teli ’tábortűzre’, ahol sok-sok játékkal és közös hálaadó imádsággal ünnepeltük a tábort. A sok mosoly, nevetés mellett egy-két könnycseppet is láthattak a táborozók, ami jelezte már, hogy hamarosan véget ér ez a sokakat megérintő, megmozgató, lelkeket formáló tábor. A nap végén a Szentjánosbogarak feltöltődve, lámpásaikat kifényesítve, világítva indultak haza mezőberényi otthonaikba.
Elérkezett a Szentjánosbogár Lelki Napok utolsó Napja. Ez a nap a búcsúzás napja volt. Búcsúzás a tábortól, búcsúzás a befogadó családoktól, búcsúzás a várostól, Mezőberénytől.
A közel 60 Szentjánosbogár vezetőikkel egy különleges hálaadó szentmisén vettek részt, amelyen Lobmayer Imre atya arra kérte a gyermekeket, hogy vigyék haza otthonaikba mindazt a jót, amit a tábor során a szívükbe zártak, és hazatérve is világítsanak, legyenek tiszta szívű és lelkű Szentjánosbogarak!
Ez a szentmise lehetőséget adott, hogy egymást is megszólítva, megölelve köszönjenek el egymástól a táborozók. Ezután a csoportok is elbúcsúztak egymástól és végül a Szentjánosbogarak tele élményekkel, érzésekkel útnak indultak.
Köszönjük Mezőberény, hogy befogadtatok bennünket, és segítettétek, támogattátok a mi Szentjánosbogár Táborunk megvalósulását! Az itt megélt élmények, érzések, találkozások, örömök kísérnek Bennünket tovább!
Tábori dalunk soraival búcsúzunk Tőletek:
Szálljon fel most Hozzád dicséretünk
Ünneplünk, áldunk, felemelünk
Tőled van minden, ami jó
Urunk, Te vagy a mi örömünk
… Te vagy a mi örömünk.
 
Hordozzuk közösen Jézus szeretetének Fényét! Isten áldjon meg Benneteket!
a Mezőberényi Szentjánosbogár Csapat
A cikkhez két kép tartozik, az egyiken a katolikus templom egyik szobra látható, a másikon a tábor résztvevőinek csoportképe látható

Megtanultuk a gútai kattancsot sütni
Különleges gasztronómiai élményben volt része a mezőberényi szlovákok tagjainak és az érdeklődőknek június 12-én. Egy gútai baráti házaspár, Kürti Márti és Kürti István jóvoltából nekiláttunk a híres gútai kattancs elkészítésének, amelynek fortélyait személyesen mutatták be nekünk. A munka igazi összefogásban zajlott, a lányok szorgalmasan dagasztották a tésztát, míg a fiúk a kemence felfűtéséről gon-doskodtak. A mintegy 20 főnyi lelkes csapat dolgos keze gyorsan úrrá lett a feladaton, és hamarosan elkészült az ínycsiklandó finomság. Eleinte sokan még nem tudták pontosan, milyen étel készül, de ahogy formálódott a tészta, egyre inkább kirajzolódott előttünk a hagyományos felvidéki különlegesség. A gútai kattancs – más néven gútai paprikás kalács – a Csallóköz szívéből, a Kis-Duna menti Gúta városából származik. Ez a jellegzetes kelt tésztás étel a fűszerpaprika, a só és a zsír harmonikus találkozásának köszönheti különleges ízvilágát. A sós-paprikás tölteléket a kelt tésztába hajtogatják, hasonlóan a leveles tészták készítési technikájához, amelynek eredményeként sütés után rendkívül foszlós, puha és réteges kalács kerül az asztalra. A siker kézzel fogható volt, a frissen sült kattancsot azonnal megkóstoltuk, és a résztvevők visszajelzései, valamint a később otthonról érkező fotók is bizonyították, hogy az elkészített tészta nagy sikert aratott a családok körében is. Ezúton is szeretnénk megköszönni a Kürti családnak, hogy ellátogattak Mezőberénybe, és megosztották velünk a kattancs sütés hagyományát és titkait. Külön öröm volt számunkra, hogy ezen a napon születésnapot is ünnepelhettünk, hiszen Mártika éppen a születés-napján vállalta a Mezőberénybe utazást és a bemutató megtartását.
forrás: Mertz Judit Facebook-oldala
A cikkhez egy kép tartozik, a programon résztvevők csoportképe 

Vendégek a Német Közösségi Házban
A Hajdúszoboszlói Német Nemzetiségi Önkormányzat Tagjai látogattak el hozzánk június 20-án. Az önkormányzat elnök asszonya elmondta hogyan dolgoznak, élnek. Sajnos nincs közösségi házuk, az ottani önkormányzat biztosít helyet a prog-ramjaiknak, rendezvényeiknek. Aztán mi is elmondtuk hogyan élünk, dolgozunk. Majd egy kis történeti visszatekintés következett, nagy érdeklődéssel hallgatták a berényi németség életéről, a Malenkij robotról szóló történeteket. Ezután jöhetett egy kis frissítő ebben a nagy melegben és egy kis délutáni ,,Kaffe und Kuchen", a tagjainknak köszönhetően. De berényi kolbász is került az asztalra. Majd elindultak és a házban mindenhol szétnéztek. Értékelték a látottakat, és gratuláltak hozzá, tudva mennyi munka van mögötte. Ugyan nagyon rövid időt tudtunk együtt tölteni, de nagyon kedves barátságos tagokat ismerhettünk meg. Mielőtt elbúcsúztak volna vendégeink, megérkezett Siklósi István polgármester úr is. Köszönjük, hogy megtisztelt bennünket és vendégeinket jelenlétével. Mielőtt elhagyták volna Me-zőberényt, még megnézték a német templomot és a körülötte lévő emlékműveket. Bízunk benne, hogy jól érezték magukat és a hallottak, látottak alapján máskor is ellátogatnak hozzánk. Természetesen mi is kaptunk meghívást hozzájuk. Majd egyeztetünk és viszonozzuk a szíves meghívást. Mindig örömmel tölt el bennünket, ha érdeklődnek a berényi németekről.
forrás: Frei Zita Facebook-oldala
A cikkhez egy kép tartozik, a résztvevők csoportképe 

Tarhonyaparti a szlovák közösségi házban
Közel 90 fő vett részt a tarhonya partin, amelyet a szlovákok szerveztek a Szlovák Közösségi Házban. A 2026. június 10-én megrendezett esemény immár visszatérő programnak számít, amelynek során a lelkes kis csapat hagyományos tarhonyát készített. Az udvaron felállított asztalok mellett a táncra is jutott hely. A résztvevők Jakusovszki Zoltán, a Silent együttes énekesének örökzöld dallamait hallgathatták és táncolhattak. A nagy meleg ellenére a hangulat ezúttal is kiváló volt. A finom ételek mellett a találkozás, a kötetlen beszélgetések és a közösségi együttlét jelentették a rendezvény legfontosabb értékeit. Köszönjük mindenkinek, aki velünk tartott!
forrás: Mertz Judit
A cikkhez egy kép tartozik, a programon résztvevők csoportképe 

Hirdetés
Ásott kút tisztítása az ország területén bárhol!
Téglás György, Hamza István
+36 20 500-6055, +36 70 286-6017

Péter-Pál napi vigadalom
Mezőberényben, 2026. június 27-én ismét jó hangulat töltötte meg a Piaccsarnokot. A Péter-Pál napi vigadalmat a Mezőberényi Szlovákok Szervezete és a Mezőberényi Szlovák Nemzetiségi Önkormányzat szervezte, amelyre szép számmal érkeztek vendégek. A megjelenteket Borgula Györgyné üdvözölte és köszöntötte Siklósi Istvánt, Mezőberény város polgármesterét, a békési szlovák nemzetiség képviselőit, valamint a civil szervezetek és nyugdíjas csoportok vezetőit. A Péter-Pál nap hagyományosan az aratás kezdetét jelzi, így a rendezvény egyben tisztelgés is volt az elődök munkája előtt. Az esemény, illetve az adományok fontos célja volt továbbra is, hogy a már elkészült Ulicskás ház környezetének rendbe hozatala, az udvar és a belső berendezés is megvalósuljon. A szervezők továbbra is számítanak a közösség összefogására és segítségére. A vendégek számára a Mamicska Konyha, a szlovák ta-gok közreműködésével készítettek ízletes vacsorát: toroskáposztát és szürkemarha pörköltet. Az esemény középpontjában ezúttal is a zene és a tánc állt. A jó hangu-latról Sebestyén Sándor és István gondoskodott, akik zenéjükkel igazi vigadalmi hangulatot teremtettek. Az est folyamán a név- és születésnaposokat is zeneszóval köszöntötték és vendégül látták a Szentjánosbogár tábor már Mezőberényben tartózkodó lakóit.
forrás: Mertz Judit
A cikkhez egy kép tartozik, a programon résztvevők csoportképe 

A málenkij robotról hazatértekre emlékeznek
Az I. kerületi evangélikus templomban 2026. július 26-án 10 órakor a málenkij robotról hazatértek emlékére ünnepi istentiszteletet tart Lázárné Skorka Katalin lelkész, melyre szeretettel várunk mindenkit. Az istentisztelet után az emlékműnél el-helyezzük az emlékezés és a hála virágait. 
I. kerületi Evangélikus Egyházközség, Mezőberényi Német Hagyományápoló Egyesület, Német Nemzetiségi Önkormányzat, Mezőberény

Jubileumi túra
2026. június 13-án 40. alkalommal rendezte meg az Alföld Turista Egyesület a nagy hagyományokkal rendelkező Körös–Váradi Teljesítménytúrákat Mezőberényben. A résztvevők a Piaccsarnoktól rajtolhattak, ahol már kora reggeltől fogadták a túrázókat és kerékpárosokat. A rendezvény idén is méltó emléket állított Váradi Lászlónak, az egyesület egykori vezetőjének, aki hosszú éveken át dolgozott a közösségért és a természetjárás népszerűsítéséért. Az emléktúra az ő tevékenysége előtt is tisztelgett. A résztvevőket remek időjárás és kiváló szervezés fogadta. A szervezők és az önkéntes segítők minden ellenőrzőponton támogatták a túrázókat, akik a Körösök vidékének egyik legszebb természeti környezetében teljesíthették választott távjukat. A frissítőpontokon italok és harapnivalók várták a résztvevőket, félúton uzsonnát, a célban pedig üdítőt és meleg ételt biztosítottak. Az ebédet az egyesület tagjai készítették, amiért minden elismerés megilleti őket. A gyalogosok négy táv közül vá-laszthattak. Az 50 kilométeres Váradi László emléktúra, a 30 kilométeres útvonal és a 20 kilométeres túra a Nagy-zug és a Laposi kertek érintésével kínált kirándulást. A családok és a rövidebb túrákat kedvelők számára a 10 kilométeres táv biztosított élményt, amely a Lőtér, a Tücsökdomb és a Békés–Mezőberényi-főcsatorna környékén vezetett. A kerékpárosok sem maradtak kihívás nélkül. A 70 kilométeres kör Mezőberényből Köröstarcsán, Büngösdön, Szeghalmon, Vésztőn és Bélmegyeren át vezetett vissza a rajt-cél helyszínre. A legelszántabbak a 100 kilométeres távot választották, amely Bélmegyer mellett Doboz és Békés érintésével tett teljes kört a térségben. A kiváló szervezés, a sok önkéntes segítsége, a vendégszeretet és a Körös-vidék szépsége együtt tette emlékezetessé a 40. jubileumi túranapot a több mint 200 résztvevőnek. Köszönet és elismerés illeti az Alföld Turista Egyesület valamennyi szervezőjét, önkéntesét és támogatóját, akik ismét példamutató munkával járultak hozzá, hogy a rendezvény ilyen jól sikerüljön.
forrás: Mezőberény Város Önkormányzata Facebook-oldala
A cikkhez egy kép tartozik, a programon résztvevők csoportképe 

Befejeződött a mezőberényi szlovák tájház felújítása
Tisztelettel tájékoztatjuk a lakosságot, hogy befejeződött a mezőberényi szlovák tájház felújítása a Madarász András utca 21. szám alatt. A megújult épület méltó helyszínt biztosít a nemzetiségi identitás megőrzéséhez, az anyanyelv ápolásához, történelmi hagyományaink továbbadásához, valamint szellemi és tárgyi emlékeink bemutatásához. A megvalósult beruházás eredményeként az 1876-ban épült, 150 éves ulicskás-ház teljeskörű felújításon esett át, és visszakapta eredeti szerkezetét, belső elrendezését. A korábban az enyészet veszélyének kitett épület ma ismét régi fényében tündököl. A felújításnak köszönhetően sikerült megmenteni egy jelentős helyi népi építészeti értéket az utókor számára. A szlovák tájház ünnepélyes átadását követően 2026. október 10-től tervezve, eredeti elrendezését helyreállítva várja a látogatókat. Az első helyiség a tisztaszoba, amely a korabeli lakókörnyezetet idézi meg. A második helyiség bemutató konyhaként szolgál, míg a harmadik szobában a lakosságcsere történetét bemutató kiállítás kapott helyet. A negyedik helyiség működő konyhaként, az ötödik pedig hagyományos kamraként mutatja be elődeink mindennapi életét. A fejlesztés nemcsak az épületet érintette. Az udvaron elkészült egy 60–70 fő be-fogadására alkalmas pajtaépület is, amely közösségi térként és rendezvényhelyszínként szolgál. A korszerű világítással és vizesblokkokkal felszerelt létesítmény számos kulturális és közösségi programnak adhat otthont a jövőben. Szintén megvalósult egy nyitott kiállítótér, ahol az érdeklődők megtekinthetik Prekopa János kovácsműhelyének hagyatékát. A kiállítás fontos emléket állít a helyi mesterségeknek és a mezőberényi hagyományoknak. Hisszük, hogy a közösség összefogásával egy olyan értéket sikerült megőrizni, amely nemcsak a jelen, hanem a jövő generációi számára is fontos örökséget jelent. Köszönjük mindazok munkáját és támogatását, akik hozzájárultak a beruházás megvalósításához. Külön köszönet illeti Magyarország Kormányát, valamint a Miniszterelnökség Egyházi és Nemzetiségi Kapcsolatokért Felelős Államtitkárságát a NEMZ-N-25-0029 pályázat keretében nyújtott támogatásért.

Újabb úszósikerek
A dr. Regele Károly emlékversenyt 2026. június 26. és 28. között tartották. Háromnapos verseny, a szezon talán legnehezebb erőpróbája. És az év eddigi leg-melegebb hétvégéje. A víz kellemes, a szervezés gördülékeny. A békéscsabai szenior fiúk különleges kihívása tette igazán "izgalmassá" a versenyt: elindulni minden számban. Én is csatlakoztam a feladathoz és végig úsztam az étlapot. Pénteken 4 számban indultam, 50 méter pillangón 5. helyezett; 200 méter háton 4. helyezett; 100 méter mellen 1. hely, ami magyar bajnoki címet jelent; 200 méter gyorson 3. helyezett lettem. Szombaton 400 méter gyorson a 3. helyet, 100 méter pillangón a 4. helyet, 50 méter háton az 5. helyet, 200 méter mellen 1. hely, vagyis magyar bajnoki címet; 50 méter gyorson 5. helyet szereztem. Vasárnap 200 méter pillangón 2. hely; 100 méter hát 4. hely; 50 méter mell 3. hely; 100 méter gyors 4. hely; 200 méter vegyes 1. hely, vagyis magyar bajnoki cím lett az eredményem. Így a pontversenyben megszereztem Békés vármegye legeredményesebb férfi versenyzőjének címét. Így járt el Marik Sarolta klubtársam, aki a legeredményesebb női versenyző lett, Szabó Balázs pedig a harmadik legeredményesebb. És hogy ne felejtsem el, Hrabovszky Edit is második lett. Nekik is szívből gratulálok. Köszönet Illés Sándor sporttársnak a taktikai segítségért és biztatásért. Kemény volt, de elégedett vagyok. Különösen a 200 vegyesre vagyok nagyon büszke. 3 másodperc volt a különbség az első három között. És ez az utolsó szám volt. Köszönet és elismerés a szervezőknek.
forrás: Csirmaz Sándor Facebook-oldala
A cikkhez egy kép tartozik,amin Csirmaz Sándor láthatónyert érmeivel és kupával 

Erdei Óvoda – négy nap, amely örök élmény marad
Idén új programmal gazdagodott a Mosolygó Központi Óvoda: első alkalommal szerveztük meg nagycsoportosaink számára az Erdei Óvodát. Háromszoros Zöld Óvoda címmel büszkélkedhetünk, ezért olyan élményközpontú programot szerettünk volna megvalósítani, amelyben a gyermekek a természetet nem csupán megfigyelik, hanem valóban át is élhetik.
A négy nap során a Madarak Háza adott otthont mindennapjainknak. A gyermekek reggeli tornával, kirándulásokkal, felfedező sétákkal és játékos tapasztalatszerzéssel töltötték az időt. Minden nap jutott idő kézműveskedésre, pihenésre, valamint arra is, hogy közelebbről megismerjék környezetünk növény- és állatvilágát, miközben a természet védelmének fontosságáról is sokat beszélgettünk.
A helyi értékek megismerése mellett kirándulást is szerveztünk a gyermekek számára a szarvasi Anna-ligeti tanösvényhez.
Programunk egyik legkülönlegesebb élménye a madármentés volt, amely maradandó nyomot hagyott a gyermekekben, és tovább erősítette bennük az állatok iránti felelősségérzetet.
A hét során rengeteg mosoly, kíváncsiság, közös élmény és felfedezés kísérte utunkat.
A legnagyobb elismerést azonban a gyermekek öröme és a szülők visszajelzései jelentették. Sokan úgy fogalmaztak, hogy gyermekük minden nap izgatottan indult, este pedig élményekkel telve mesélte a történteket. Ez megerősített bennünket abban, hogy érdemes volt belevágni.
Szeretnénk hagyományt teremteni ebből a különleges programból, hogy még sok nagycsoportos gyermek élhesse át a természetben tanulás örömét.
Hugyák Olga óvodapedagógus
A cikkhez egy kép tartozik, a táborozó gyerekek csoportképe 

„Engedjétek hozzám jönni a gyermekeket és ne tiltsátok el őket; mert ilyeneké az Istennek országa.” Márk 10:14.
Ezekben a napokban országszerte gyermekzsivajok töltik be a tereket, termeket, templomokat.
Gyermektáborok hete zajlik plébániákon, egyházi intézményeinkben. A tanév lezárult, a gyermekek felszabadultan adják át magukat a játéknak, a kézműves foglalkozásoknak, kirándulásokon vesznek részt, élményekben gazdagodnak egy héten keresztül.
Mezőberényben is immár harmadszor szervezték meg hitoktatók a városi önkormányzat és a szülők, családok segítségével az úgynevezett Szentjánosbogár tá-bort. Az ország minden részéről összegyűlt gyermekek a mezőberényiekkel összeszerveződve alkotják a mintegy 60 főből álló csapatot, amelyet 6 kisebb cso-portra osztva 12 szakképzett fiatal vezető foglalkoztat minden nap hasznos, játékos programokban. A tábor lelki vezetője Lobmayer Imre piarista szerzetes atya, aki mindennap szentmisére gyűjti össze a fiatalokat.
A táborok célja, hogy olyan értékekkel gazdagodjanak a gyermekek, melyek egész életük számára hozzásegíthetik őket egy tartalmas, minőségi életforma kialakí-tásához. Ezek az értékek: a közösségi szellem, az egymásra figyelés, a kreativitás, az örömszerzés, a kölcsönös tiszteletadás, és nem utolsósorban az Isten hitben való megerősödés. A táborban barátságok szövődnek, a befogadó családokban megtapasztalják az önzetlen vendégszeretet, a befogadó családok pedig az ajándékozás örömében részesülnek. Mindenki gazdagabb lesz lelkiekben az olykor nem kis áldozathozatal ellenére. Arról a küldetésről szeretnénk tanúbizonyságot tenni, amit Jézus Krisztus adott a követői számára:
"Úgy világoskodjék a ti világosságotok az emberek előtt, hogy látván jócselekedeteiteket, dicsőítsék Atyátokat, aki a mennyekben van". Mt.5,16
Szigeti Antal, plébános



Kerek évforduló
Fennállásának tizedik évfordulóját ünnepelte a Mezőberényi Petőfi Sándor Evangélikus Gimnázium, Kollégium és Általános Iskola általános iskolája. Az évforduló alkalmából Mezőberény Város Önkormányzata nevében Siklósi István polgármester köszöntötte az intézményt és köszönte meg a pedagógusok munkáját, valamint további eredményes működést és sok sikert kívánt az iskola közösségének. Az Orlai házban 2026. június ötödikén megrendezett ünnepségen a diákok műsorral készültek a szülők, a meghívott vendégek számára, emlékezve az elmúlt tíz évre.
forrás: Mezőberény Város Önkormányzata Facebook-oldala
A cikkhez egy kép tartozik, ami az egyik műsorszám során készült 

Anyakönyvi hírek
Házasságot kötöttek: Debreczeni Zsolt (Mezőberény) és Mendel Annamária (Mezőberény), Szekeres József Gábor (Mezőberény)
és Sotus Gizella (Mezőberény), Gulyás-Nagy Andor (Mezőberény) és Bereczki Adrienn Csilla (Mezőberény).
Eltávoztak közülünk: Harmati Józsefné szül. Bánfalvi Zsuzsanna (1941), Komlódi Imréné szül. Győri Julianna (1940), Dombi József Ferencné szül. Fulajtár Judit (1943), Horváth János Gyula (1963), Katona Frigyesné szül.Lovas Magdolna (1953), Kótai Elemér Lajos  (1959), Szántó Ernő Gáborné szül. Nagy Erzsébet Anna (1959), Biró Bálint Kálmánné szül. Antalics Mária (1951), Mészáros János (1937), Hoffmann Szilvia (1959), Szász Géza (1946), Kárpáti Jánosné szül. Rück Magdolna (1938), Nádházi Jánosné dr. szül. Csepregi Julianna Erzsébet (1935).

